“O`zbekneftgaz”: “GTL” loyihasi doirasida loyihalashtirish ishlari to`liq yakunlandi (Foto+video)

O`zbekiston Respublikasi Prezidenti Shavkat Mirziyoev tashabbusi va topshirig`iga ko`ra bunyod etilayotgan “Uzbekneftegaz GTL” zavodi Markaziy Osiyoda eng yirik ishlab chiqarish loyihasi bo`lishi kutilmoqda.
Ishlab chiqilgan chora-tadbirlarning samarali natijasida koronavirus pandemiyasi davrida ham ulkan majmuada olib borilgan qurilish ishlari to`xtab qolmadi.
Quvonarlisi esa, “GTL” loyihasi doirasida hozirda loyihalashtirish ishlari to`liq yakunlangan bo`lib, qurilish-montaj ishlariga 8000ga yaqin ishchi va muhandislar, 522 ta maxsus texnika jalb qilindi.
Qurilish maydoniga jami 1 045 ta texnologik uskunadan 1010 tasi (96,7%) etkazib kelindi.
“Uzbekneftegaz GTL” zavodida ayni paytda qurilmalarni ishga tushirish, montaj qilish, sozlash jarayonlari amalga oshirilmoqda. Ushbu jarayonlarni amalga oshirishda sanoat va ekologiya xavfsizligi, sog`liqni muhofaza qilish va mehnat xavfsizligi qat`iy nazoratga olingan.
“O`zbekneftgaz” AJ Boshqaruvi raisi Mehriddin Abdullaev boshchiligidagi “Ishchi guruh” tomonidan investisiya loyihasining amalga oshirilishi, qurilish-montaj ishlarini yakunlash holati, tashqi infratuzilma ob`ektlari qurilishining olib borilishi, shuningdek, “Uzbekneftegaz GTL” korxonasining ishga tushirish-sozlash oldi va ishga tushirish-sozlash ishlarining amalga oshirilish jarayonlari muntazam o`rganilib kelinmoqda.
Bugungi kunda loyihaning bosh pudratchilari – Koreyaning “Hyundai Engineering”, “Hyundai Engineering&Construction” hamda “Enter Engineering» (Singapur) konsorsiumi tomonidan zavodda uskunalarni ishga tushirish ishlari faol sur`atlar bilan olib borilmoqda.
Quyidagi zavodda ishga tushirilgan ob`ektlar bilan tanishishingiz mumkin:
– 2020 yil noyabrda bosh podstansiya ishga tushirilib, zavod tashqi tizimdan elektr energiyani qabul qilishni boshladi;
– 2020 yil noyabrda nazorat o`lchov va avtomatika tizimining boshqaruv binosi hamda Markaziy boshqaruv pulti ishga tushdi;
– 2021 yil yanvarda xom suvni qayta ishlash qurilmalari – Mineralsiz suv ishlab chiqarish hamda yong`in o`chiruv suv tizimi qismi ishga tushdi;
– 2021 yil fevralda Mash`ala tizimi va bug` ishlab chiqarish kotellari foydalanishga topshirildi.
Mart oyidan zavodga yonilg`i gazi qabul qilish boshlandi. Shuningdek, aprel oyida Suvni sovutish qurilmasi (gradirnya) ishga tushirildi.
“GTL” sintetik suyuq yoqilg`i ishlab chiqarish majmuasi ishga tushirilishi bilan yiliga 3,6 mlrd kub metr gaz qayta ishlanib, undan 1,5 mln tonna sintetik suyuq yonilg`i ishlab chiqariladi.
Ma`lumot uchun: 307,3 ming tonna aviakerosin, 724,6 ming tonna dizel yonilg`isi, 437,3 ming tonna nafta, 53,4 ming tonna suyultirilgan gaz. 1321 ta yangi ish o`rinlari yaratiladi, yiliga 7,8 trln. so`mlik mahsulot ishlab chiqariladi.
“Uzbekneftegaz GTL” zavodi haqidagi tassavuringizni boyitish uchun zavod Matbuot xizmati tomonidan tayyorlangan qurilish maydonining qush parvoz qiladigan balandlikdan olingan videolavhasini tomosha qilishni tavsiya qilamiz.